Anghel Iordănescu împlinește sâmbătă, 4 mai, vârsta de 74 de ani. „Tata Puiu” a primit numeroase mesaje, însă cel mai special a venit din partea lui Edi Iordănescu. Fiul lui Anghel Iordănescu și actualul selecționer al naționalei României de fotbal a scris un mesaj emoționant pe pagina personală de Facebook.
Anghel Iordănescu, fostul mare selecționer al naționalei României de fotbal, împlinește în Sâmbăta Mare vârsta de 74 de ani. Edi Iordănescu, fiul fostului mare antrenor, a postat un mesaj emoționant pe rețelele de socializare.
Totodată, actualul selecționer al României a scos la iveală o serie de fotografii din „sertar”. „Astăzi este despre tine !! Azi şi întotdeauna!! La mulţi ani tată şi cel mai bun prieten!”, a fost mesajul lui Edi Iordănescu pentru tatăl său.
În cele două fotografii, Edi Iordănescu apare în brațele tatălui său. „Tata Puiu” este autorul celei mai mari performanțe din istoria naționalei României, calificarea în sferturile de finală la Campionatul Mondial din 1994.
Anghel Iordănescu s-a născut pe data de 4 mai 1950, la București. În postura de fotbalist, „Tata Puiu”, fost atacant, a evoluat la Steaua în două perioade (1961 – 1982) și (1985 – 1986), dar și la OFI Creta (1982-1984).
În tricoul naționalei României, Anghel Iordănescu a adunat 64 de apariții, reușind să marcheze 26 de goluri. Ulterior, Anghel Iordănescu a strălucit în cariera de antrenor. „Tata Puiu” le-a pregătit pe Steaua 1986 – 1990 şi 1992 – 1993, pe Anorthosis, în perioada 1990 – 1992, Al-Hilal, în 1999 – 2000, pe Rapid, în perioada iulie – septembrie 2000, pe Al-Ittihad, în perioada 2005 – 2006 şi pe Al-Ain, în perioada iulie – decembrie 2006.
De numele lui Anghel Iordănescu se leagă cele mai importante rezultate din istoria naționalei României. „Tata Puiu” a fost pe banca „tricolorilor” în trei perioade și are în palmares calificarea în sferturile Cupei Mondiale din 1994.
CSA Steaua a publicat un mesaj special pe rețelele de socializare pentru Anghel Iordănescu în ziua în care fostul selecționer împlinește vârsta de 74 de ani. Alături de „militari”, Iordănescu a câștigat 4 titluri de campion al României, dar și Supercupa UEFA.
„La mulți ani, Anghel Iordănescu! Fost jucător și antrenor al Stelei, Anghel Iordănescu își serbează azi ziua de naștere. Anghel Iordănescu a fost legitimat la 12 ani la clubul roș-albastru, între 1968 și 1982. Ca și jucător, a câștigat două titluri are României și patru Cupe. Are 64 de selecții în echipa națională, unde a înscris 26 de goluri.
A debutat ca antrenor la Steaua București, în 1985, ca secund al lui Emeric Ienei. În calitate de antrenor-jucător, și-a adus contribuția la câștigarea Cupei Campionilor Europeni în 1986 (2-0 cu FC Barcelona). În 1987, conduce Steaua la câștigarea Supercupei Europei. Între 1987-1989, este antrenor principal la Steaua.
Câștiga, în această perioadă, trei Cupe ale României și trei titluri de campioană. A fost antrenor principal în ediția 1988-1989, când Steaua a jucat finala Cupei Campionilor Europei (0-4 cu AC Milan).
Pe 8 septembrie 1993, a fost numit antrenorul echipei naționale. S-a calificat la două turnee finale ale Campionatului Mondial (1994 și 1998) și la unul al Campionatului European din 1996.
În acest prim mandat la cârma naționalei, reușește să obțină și cel mai mare rezultat pentru România: calificarea în sferturile de finală la CM SUA 1994. Azi, la ceas aniversar, toată suflarea stelistă îi urează multă sănătate și un călduros La Mulți Ani!”, a fost mesajul celor de la CSA Steaua pentru Anghel Iordănescu.